ROZHODNUTIE KOMISIE
zo 16. júna 2008,
ktorým sa Bulharsko, Slovensko a Spojené kráľovstvo oslobodzujú od určitých povinností pri uplatňovaní smernice Rady 66/401/EHS, pokiaľ ide o Galega orientalis Lam.
[oznámené pod číslom K(2008) 2664]
(Iba anglické, bulharské a slovenské znenie je autentické)
(Text s významom pre EHP)
(2008/462/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh (1), a najmä na jej článok 23a,
so zreteľom na žiadosti predložené Bulharskom, Slovenskom a Spojeným kráľovstvom,
keďže:
(1)
V zmysle smernice 66/401/EHS môže Komisia za určitých podmienok oslobodiť členský štát od povinností súvisiacich s uvádzaním osiva krmovín na trh, ktoré sú stanovené v uvedenej smernici.
(2)
Bulharsko, Slovensko a Spojené kráľovstvo požiadali o oslobodenie od svojich povinností, pokiaľ ide o Galega orientalis Lam.
(3)
Osivo uvedeného druhu nie je bežne rozmnožované alebo uvádzané na trh v Bulharsku, Slovenskej republike alebo Spojenom kráľovstve. Okrem toho pestovanie Galega orientalis Lam. má v uvedených krajinách minimálny hospodársky význam.
(4)
Pokiaľ tieto podmienky budú zotrvávať, príslušné členské štáty by mali byť oslobodené od povinnosti uplatňovať ustanovenia smernice 66/401/EHS na daný materiál.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Bulharsko, Slovensko a Spojené kráľovstvo sú oslobodené od povinnosti uplatňovať smernicu 66/401/EHS, s výnimkou článku 14 ods. 1, na druh Galega orientalis Lam.
Článok 2
Toto rozhodnutie je určené Bulharskej republike, Slovenskej republike a Spojenému kráľovstvu Veľkej Británie a Severného Írska.
V Bruseli 16. júna 2008